b'\n_START_ARTICLE_\nPrakttannspinner\n_START_SECTION_\nUtseende\n_START_PARAGRAPH_\nEn middelsstor (vingespenn 43 \xe2\x80\x93 58 mm), kraftig bygd spinner, gulgr\xc3\xa5 med m\xc3\xb8rkere tegninger. Kroppen er mer eller mindre sylindrisk, hodet ganske lite. Antennene er fj\xc3\xa6rformede hos hannen, tr\xc3\xa5dformede hos hunnen, og omtrent en tredjedel s\xc3\xa5 lange som forvingen. Det finnes to fargevarianter, en brunaktig og en gulaktig (den sistnevnte blir ofte kalt f. tiefi). Hannens bryst er m\xc3\xb8rkegr\xc3\xa5tt h\xc3\xa5rete med lyse flekker p\xc3\xa5 hver side, hunnens ensfarget mellom- til m\xc3\xb8rkgr\xc3\xa5tt. Forvingen er gulaktig gr\xc3\xa5 til brunlig, med to brede, svartgr\xc3\xa5 tverrb\xc3\xa5nd, det innerste n\xc3\xa6r roten og det ytterste, som ikke n\xc3\xa5r vingens bakkant, n\xc3\xa6r spissen. Det innerste tverrb\xc3\xa5ndet er kantet p\xc3\xa5 begge sider med mer eller mindre b\xc3\xb8lgete, m\xc3\xb8rke tverrstriper. Forvingen har en "tann" av skjell ved bakkanten litt innenfor midten, men denne er mindre fremtredende enn hos de andre Notodonta-artene. Bakvingen er hvit med en diffus, gr\xc3\xa5svart flekk ved bakhj\xc3\xb8rnet. Vinge\xc3\xa5rene er m\xc3\xb8rke og kontrasterer mot vingemembranen hos hunnen, men ikke hos hannen. Larven er 40 \xe2\x80\x93 50 mm lang n\xc3\xa5r den er utvokst, naken og vanligvis ganske ensfarget brunlig. P\xc3\xa5 femte, sjette, sjuende og nestsiste kroppsledd har den spisse pukler som hos denne arten er lange og fingeraktige. Hodet er brunt med sm\xc3\xa5, svarte flekker. Som hos andre Notodonta-arter holder larven gjerne kroppen i en S-form, med hodet, den midterste delen av kroppen og bakenden hevet fra underlaget.\n_START_SECTION_\nLevevis\n_START_PARAGRAPH_\nPrakttannspinneren lever i \xc3\xa5pne skoger med osp (Populus tremula), der larvene utvikler seg. Den kan ogs\xc3\xa5 finnes ved poppel-alleer og i parker. De voksne sommerfuglene flyr om natten, mest i mai \xe2\x80\x93 juli, og hannene kommer gjerne til lys. Noen ganger kan det forekomme en delvis, andre generasjon i august \xe2\x80\x93 september. Etter parringen legger hunnen 150 \xe2\x80\x93 300 egg enkeltvis eller i sm\xc3\xa5 grupper p\xc3\xa5 undersiden av ospeblader. Larvene lever enkeltvis og n\xc3\xa5r de ikke eter sitter de stille i S-form p\xc3\xa5 kvister eller halvspiste blader, den uvanlige kroppsformen gir dem da bra kamuflasje. N\xc3\xa5r larvene er utvokste, kryper de ned p\xc3\xa5 bakken, spinner de seg inn i en glissen kokong av silke, forvandler seg til en puppe og overvintrer p\xc3\xa5 dette stadiet.\n_START_SECTION_\nUtbredelse\n_START_PARAGRAPH_\nPrakttannspinneren forekommer i det meste av Europa, videre \xc3\xb8stover gjennom Russland, Tyrkia og Iran til Altaj. I Norge forekommer den lokalt p\xc3\xa5 \xc3\x98stlandet og S\xc3\xb8rlandet.'